Na temelju članka 54. stavka 1. Zakona o ustanovama („Narodne novine“ br76/93., 29/97., 47/99., 35/08.) članka 98. Zakona o odgoju i obrazovanju u osnovnoj i srednjoj školi („Narodne novine“ 87/08., 86/09., 92/10., 105/10., 90/11., 16/12., 94/13., 152/14.), Pravilnika o kriterijima za izricanje pedagoških mjera ( NN br. 94/15 ), te članka 54. Statuta Osnovne škole Antuna i Ivana Kukuljevića Školski odbor Osnovne škole Antuna i Ivana Kukuljevića, uz prethodnu suglasnost Varaždinske županije KLASA: 012-03/15-01/27, URBROJ: 2186/1-02/1-15-6 od 29. listopada 2015.godine, na sjednici održanoj 06. studenog 2015. godine donosi

**IZMJENE I DOPUNE**

**STATUTA**

Članak 1.

Članak 131. mijenja se i glasi:

(1) Izostanke i zakašnjenja na nastavu i druge oblike odgojno-obrazovnog rada učenici su dužni opravdati.

(2) Opravdanim izostankom smatra se bolest učenika, smrtni slučaj u obitelji, iznimne potrebe u čuvanju imovine obitelji, problemi u prometu, elementarne nepogode, bolest članova obitelji i sl.

(3) Opravdanim izostankom smatra se izostanak za koji je razredniku dostavljena liječnička ispričnica ili ispričnica nadležne institucije, koju je potpisao i roditelj.

(4) Opravdanim izostankom smatra se izostanak s nastave za koji je roditelj unaprijed tražio i dobio odobrenje i to:

- u hitnim slučajevima usmeno od učitelja za izostanak s njegovog sata

- pisano od razrednika za izostanak do 3 radna dana, ravnatelja za izostanak do 7 radnih dana i učiteljskog vijeća za izostanak do 15 radnih dana.

(5) Tijekom školske godine roditelj može osobno ili pisanim putem opravdati izostanak svog djeteta za koji nije dostavljena ispričnica iz stavka 3.ovog članka u trajanju od najviše tri radna dana, koji ne mogu biti uzastopni“.

Članak 2.

Članak 158. Statuta Osnovne škole Antuna i Ivana Kukuljevića, Varaždinske Toplice mijenja se i glasi:

„1.) Svrha izricanja pedagoške mjere je da se njezinim izricanjem utječe na promjenu ponašanja učenika kojem je mjera izrečena te da bude poticaj na odgovorno i primjerno ponašanje drugim učenicima. Pedagoške mjere trebaju potaknuti učenike na preuzimanje odgovornosti i usvajanje pozitivnog odnosa prema školskim obvezama i okruženju.

2.) Izricanje pedagoških mjera temelji se na principima postupnosti, proporcionalnosti, pravednosti i pravodobnosti.

3.) Pedagoške mjere izriču se zbog povrede dužnosti, neispunjavanja obveza, nasilničkog ponašanja i drugih neprimjerenih ponašanja (u daljnjem tekstu: neprihvatljiva ponašanja).

4.) Pedagoške mjere izriču se prema težini neprihvatljivog ponašanja.

Članak 3.

Članak 159. mijenja se i glasi:

„Pedagoške mjere za koje se utvrđuju kriteriji u osnovnoj školi su:

1. opomena,
2. ukor,
3. strogi ukor i
4. preseljenje u drugu školu“

Članak 4.

Iza članka 159. dodaje se novi članak **159. a** koji glasi:

„(1) Kriteriji na temelju kojih se izriče pedagoška mjera trebaju biti takvi da potaknu učenika na odstupanje od neprihvatljivih oblika ponašanja i usvajanje prihvatljivih oblika ponašanja, u skladu s pravilima i Kućnim redom škole.

(2) Na početku svake školske godine razrednik je obavezan na satu razrednika izvijestiti učenike, a na roditeljskom sastanku roditelje ili zakonske zastupnike učenika ( u daljnjem tekstu: roditelje) o Pravilniku o kriterijima za izricanje pedagoških mjera i odredbama Statuta koji se odnosi na pedagoške mjere.

(3) Neprihvatljiva ponašanja na temelju kojih se izriču pedagoške mjere iz članka 159. Statuta Osnovne škole Antuna i Ivana Kukuljevića podijeljena su ovisno o težini na: lakša, teža, teška i osobito teška.“

Članak 5.

Članak 160. mijenja se i glasi:

„PEDAGOŠKA MJERA OPOMENE

(1) Pedagoška mjera opomene izriče se nakon drugog evidentiranog lakšeg neprihvatljivog ponašanja ili u slučaju da je učenik neopravdano izostao više od 0,5% nastavnih sati od ukupnoga broja sati u koje je trebao biti uključen tijekom nastavne godine.

(2) Lakšim neprihvatljivim ponašanjem smatra se:

1. ometanje odgojno-obrazovnoga rada (npr. izazivanje nereda, stvaranje buke, pričanje nakon usmene opomene učitelja ili dovikivanje tijekom odgojno-obrazovnoga rada);
2. onečišćenje školskoga prostora i okoliša (npr. bacanje smeća izvan koševa za otpatke);
3. oštećivanje imovine u prostorima škole ili na drugome mjestu gdje se održava odgojno-obrazovni rad nanošenjem manje štete (npr. šaranje, urezivanje u namještaj);
4. nedopušteno korištenje informacijsko-komunikacijskih uređaja tijekom odgojno-obrazovnoga rada;
5. pomaganje ili poticanje ulaska neovlaštenih osoba u školski prostor;
6. poticanje drugih učenika na neprihvatljiva ponašanja;
7. uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren;
8. korištenje nedopuštenih izvora podataka u svrhu prepisivanja.

(3) Pedagoška mjera opomene mora se izreći najkasnije u roku od 15 dana od dana saznanja za neprihvatljivo ponašanje učenika zbog kojeg se izriče.

(4) Pedagošku mjeru opomene izriče razrednik.

Članak 6.

Članak 161. mijenja se i glasi:

„PEDAGOŠKA MJERA UKOR

1. Pedagoška mjera ukora izriče se zbog težeg neprihvatljivog ponašanja ili u slučaju da je učenik neopravdano izostao više od 1% nastavnih sati od ukupnoga broja sati u koje je trebao biti uključen tijekom nastavne godine.
2. Težim neprihvatljivim ponašanjem smatra se:
3. ometanje odgojno-obrazovnoga rada na način da je onemogućeno njegovo daljnje izvođenje;
4. neopravdanog izostajanja s nastave i drugih oblika odgojno-obrazovnog rada od 15 – 25 školskih sati
5. povreda dostojanstva druge osobe omalovažavanjem, vrijeđanjem ili širenjem neistina i glasina o drugome učeniku ili radniku škole;
6. unošenje ili konzumiranje psihoaktivnih sredstava u prostor škole ili na drugo mjesto gdje se održava odgojno-obrazovni rad;
7. dovođenje ili pomaganje prilikom dolaska neovlaštenim osobama koje su nanijele štetu osobama ili imovini u prostoru škole ili na drugome mjestu gdje se održava odgojno-obrazovni rad;
8. namjerno uništavanje imovine nanošenjem veće štete u prostoru škole ili na drugome mjestu gdje se održava odgojno-obrazovni rad;
9. prikrivanje nasilnih oblika ponašanja;
10. udaranje, sudjelovanje u tučnjavi i druga ponašanja koja mogu ugroziti sigurnost samog učenika ili druge osobe, ali bez težih posljedica;
11. korištenje ili zlouporaba podataka drugog učenika iz pedagoške dokumentacije;
12. klađenje ili kockanje u prostorima škole ili na drugome mjestu gdje se održava odgojno-obrazovni rad;
13. prisvajanje tuđe stvari.
14. Pedagoška mjera ukora mora se izreći najkasnije u roku od 15 dana od dana saznanja za neprihvatljivo ponašanje učenika zbog kojeg se izriče.
15. Pedagošku mjeru ukora izriče razredno vijeće.

Članak 7.

Članak 162. mijenja se i glasi:

„PEDAGOŠKA MJERA STROGI UKOR

(1) Pedagoška mjera strogog ukora izriče se zbog teškog neprihvatljivog ponašanja ili u slučaju da je učenik neopravdano izostao više od 1,5% nastavnih sati od ukupnoga broja sati u koje je trebao biti uključen tijekom nastavne godine.

(2) Teško neprihvatljivo ponašanje smatra se:

1. izazivanje i poticanje nasilnog ponašanja (npr. prenošenje netočnih informacija koje su povod za nasilno ponašanje, skandiranje prije ili tijekom nasilnog ponašanja, snimanje događaja koji uključuje nasilno ponašanje i slična ponašanja);
2. nasilno ponašanje koje nije rezultiralo težim posljedicama;
3. neopravdanog izostanka s nastave i drugih oblika odgojno-obrazovnog rada od 25 do 40 školskih sati
4. krivotvorenje ispričnica ili ispitnih materijala;
5. neovlašteno korištenje tuđih podataka za pristup elektroničkim bazama podataka škole bez njihove izmjene;
6. krađa tuđe stvari;
7. poticanje grupnoga govora mržnje;
8. uništavanje službene dokumentacije škole;
9. prisila drugog učenika na neprihvatljivo ponašanje ili iznuda drugog učenika (npr. iznuđivanje novca);
10. unošenje oružja i opasnih predmeta u prostor škole ili drugdje gdje se održava odgojno- obrazovni rad

(3) Pedagoška mjera strogog ukora mora se izreći učeniku najkasnije u roku od 30 dana od dana saznanja za neprihvatljivo ponašanje učenika zbog kojeg se izriče.

(4) Pedagošku mjeru strogog ukora izriče Učiteljsko vijeće.

Članak 8.

Članak 163. briše se.

Članak 9.

Članak 164. mijenja se i glasi:

„PEDAGOŠKA MJERA PRESELJENJE U DRUGU ŠKOLU

1. Pedagoška mjera preseljenja u drugu školu izriče se zbog osobito teškog neprihvatljivog ponašanja ili u slučaju da je učenik neopravdano izostao više od 2% nastavnih sati od ukupnoga broja sati u koje je trebao biti uključen tijekom nastavne godine.
2. Osobito teškim neprihvatljivim ponašanjem smatra se:
3. krivotvorenje pisane ili elektroničke službene dokumentacije škole;
4. objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe;
5. teška krađa odnosno krađa počinjena na opasan ili drzak način, obijanjem, provaljivanjem ili svladavanjem prepreka da se dođe do stvari;
6. ugrožavanje sigurnosti učenika ili radnika škole korištenjem oružja ili opasnih predmeta u prostoru škole ili na drugome mjestu gdje se održava odgojno-obrazovni rad;
7. nasilno ponašanje koje je rezultiralo teškim emocionalnim ili fizičkim posljedicama za drugu osobu
8. neopravdanog izostanka s nastave i drugih oblika odgojno-obrazovnog rada više od 40 školskih sati.
9. Pedagoška mjera preseljenja u drugu školu mora se izreći učeniku najkasnije u roku od 60 dana od dana saznanja za neprihvatljivo ponašanje učenika zbog kojeg se izriče.
10. Ravnatelj rješenjem odlučuje o pedagoškoj mjeri preseljenja u drugu školu na temelju obavijesti Učiteljskog vijeća.

Članak 10.

Članak 165. mijenja se i glasi:

1. Pedagoške mjere opomene, ukora i strogog ukora izriču se kao mjere upozorenja i na njihovo izricanje učenik ili roditelj može uputiti prigovor ravnatelju Škole.
2. O pedagoškoj mjeri preseljenja u drugu školu odlučuje ravnatelj rješenjem na temelju obavijesti Učiteljskog vijeća. O žalbi protiv rješenja odlučuje Ministarstvo.

Članak 11.

Članak 166. mijenja se i glasi:

„(1) U postupku izricanja pedagoških mjera učitelji, stručni suradnici i ravnatelj (u daljnjem tekstu: odgojno-obrazovni radnici) dužni su voditi računa o dobi učenika, njegovoj psihofizičkoj razvijenosti i osobinama, ranijem ponašanju, okolnostima koje utječu na učenikov razvoj, okolnostima u kojima se neprihvatljivo ponašanje dogodilo te drugim okolnostima.

(2) Prije izricanja mjere učeniku se mora omogućiti savjetovanje s odgojno-obrazovnim radnikom te izjašnjavanje o činjenicama i okolnostima koje su važne za donošenje odluke o opravdanosti izricanja pedagoške mjere. Roditelj mora biti informiran o neprihvatljivom ponašanju, načinu prikupljanja informacija, prikupljenim informacijama koje su važne za donošenje odluke o izricanju pedagoške mjere.

(3) Mjera se može izreći i bez izjašnjavanja učenika ako se učenik bez opravdanoga razloga ne odazove pozivu razrednika ili druge ovlaštene osobe.

(4) Mjera se može izreći i bez informiranja roditelja, što je propisano stavkom 2. ovoga članka, ako se roditelj ne odazove ni pisanom pozivu na razgovor.

Članak 12.

Članak 167. briše se.

Članak 13.

Članak 168. mijenja se i glasi:

“ (1) Svako izricanje pedagoške mjere temelji se na bilješkama iz pedagoške dokumentacije razrednika, službenim bilješkama stručnih suradnika i ravnatelja, a ako je potrebno i na mišljenjima drugih nadležnih institucija.

(2) Prije izricanja pedagoške mjere odgojno-obrazovni radnici škole dužni su međusobno se konzultirati, kontaktirati roditelja učenika, a ako je potrebno mogu se konzultirati i sa školskim liječnikom, drugim stručnjakom ili nadležnim centrom za socijalnu skrb radi upoznavanja osobina i mogućnosti učenika te uklanjanja uzroka koji sprečavaju ili otežavaju njihov pravilan razvoj kako bi se ublažili rizični i pojačali zaštitni čimbenici u razvoju učenika.

(3) U obrazloženju pedagoške mjere navest će se mjesto, vrijeme i način na koji je došlo do neprihvatljivog ponašanja te posljedice koje su nastupile ili su mogle nastupiti. Obrazloženje mora sadržavati i podatke o prethodno poduzetim preventivnim mjerama te prijedloge za pružanje pomoći i potpore učeniku s ciljem otklanjanja uzroka neprihvatljivog ponašanja.

Članak 14.

Članak 169. mijenja se i glasi:

„(1) Učeniku kojemu je već izrečena pedagoška mjera iz članka 159. stavak 1. i 2. Statuta ponavlja se prethodno izrečena pedagoška mjera u slučaju neprihvatljivog ponašanja manje ili iste težine za koje mu još nije izrečena pedagoška mjera. Ista pedagoška mjera može se izreći najviše dva puta tijekom školske godine. U slučaju da se učenik ponovno neprihvatljivo ponaša, izriče se pedagoška mjera sljedeće težine.

(2) Učeniku kojemu je već izrečena jedna od pedagoških mjera iz članka 159. stavak 1. ili 2. Statuta izriče se sljedeća teža mjera u slučaju ponavljanja neprihvatljivog ponašanja za koju mu je već izrečena pedagoška mjera.

(3) Učeniku kojemu je već izrečena pedagoška mjera iz članka 159. stavak 3. Statuta izriče se pedagoška mjera iz članka 159. stavak 4. Statuta u slučaju bilo kojega neprihvatljivog ponašanja iz članka 164. stavak 2. Statuta, odnosno dva neprihvatljiva ponašanja iz članka 162. stavak 2. Statuta.

(4) Učeniku kojem je izrečena pedagoška mjera preseljenja u drugu školu, a koji se i dalje neprimjereno ponaša, može se, sukladno odredbama Pravilnika izreći pedagoška mjera izuzev mjere preseljenja u drugu školu.

Članka 15.

Članka 171. mijenja se i glasi:

(1) Protiv mjere upozorenja o izrečenoj pedagoškoj mjeri opomene, ukora i strogog ukora učenik ili roditelj može uputiti prigovor ravnatelju škole.

(2) Prigovor se podnosi pisano ili izjavom u zapisnik u roku od 8 dana od dana primitka mjere upozorenja o pedagoškoj mjeri.

(3) O prigovoru odlučuje ravnatelj najkasnije u roku od 30 dana od dana primitka prigovora.“

Članak 16.

Članak 185. mijenja se i glasi:

„Roditelji su odgovorni za učenikovo redovito pohađanje nastave i dužni su izostanke učenika opravdati neposredno u Školi, pisanom izjavom, ili liječničkom ispričnicom, najkasnije osam dana nakon izostanka učenika.“

Članak 17.

Ove Izmjene i dopune Statuta Osnovne škole Antuna i Ivana Kukuljevića stupaju na snagu osmog dana od objave na oglasnoj ploči Škole.

Predsjednica Školskog odbora

Anita Balažinec

KLASA: 012-01/15-01/1

URBROJ: 2186-139-03-15-7

U Varaždinskim Toplicama, 06. studenog 2015. godine

Izmjene i dopune ovog statuta objavljene su na oglasnoj ploči Škole dana 09. studenog 2015. godine i stupile su na snagu 16. studenog 2015. godine.

Ravnateljica

Goranka Štefanić